વિવિધ પ્રકારના વિટામીન મોટાભાગે ખોરાક દ્વારા મળતાં હોય છે. વિટામીન D નું ઉત્પાદન શરીર ત્યારે કરી શકે છે, જ્યારે સૂર્યકિરણોમાં રહેલાં UVB કિરણો ત્વચામાં શોષાઈ અને ત્વચાગત 7-dehydro cholesterol પર પ્રક્રિયા કરી વિટામીન D બનવા માટે જરૂરી પ્રારંભિક તત્વ વિટામીન D3 બને. વિટામીન D3 લિવર અને કિડનીમાં થતી જૈવરાસાયણિક ક્રિયાઓ દ્વારા વિટામીન Dમાં પરિણમે છે.આટલું જાણવાથી સ્પષ્ટ થાય છે કે માત્ર ખોરાકમાં રહેલા પૌષ્ટિકતત્વો વિટામીન D બનાવવા માટે પર્યાપ્ત નથી. ચામડીમાં રહેલું વિશિષ્ટ 7-dehydro cholesterol ઉપરાંત અલ્ટ્રાવાયોલેટ કિરણો ચામડીમાં શોષાવા પણ જરૂરી છે. ત્યારબાદ વિટામીન D નાં Precursor વિટામીન D3માંથી વિટામીન D બનાવવા માટે શરીરના મહત્વપૂર્ણ અંગો જેવા કે લિવર, કિડનીની જૈવરાસાયણિક પ્રક્રિયા યોગ્ય રીતે કરવાની ક્ષમતા પણ જરૂરી છે. આ ક્ષમતા એટલે આયુર્વેદમાં જણાવાયેલ ધાત્વાગ્નિ, પંચભૂતાગ્નિની ધાતુ પરિણમન ક્ષમતા.